google/wiki40b huggingface dataset:
Estonian Dream Big Band

Estonian Dream Big Band on džässmuusikakollektiiv Eestist.
Ansambel loeb oma sünnipäevaks 17. märtsi 1998. 
Estonian Dream Big Band on astunud üles mitmete tuntud lauljate ja muusikutega Eestist ja välismaalt. Näiteks Eesti muusikutest on bigbändiga esinenud Lembit Saarsalu, Paul Mägi, Silvi Vrait, Tõnis Mägi, Hedvig Hanson ja Mart Sander. Aastal 2002 andis Big Band koostöös Riho Sibulaga välja plaadi "Riho Sibul & Estonian Dream Big Band". Koostöös Hendrik Sal-Salleriga ilmus 2005. aastal plaat "Hendrik Sal-Saller & Estonian Dream Big Band". 
Välismaa muusikutest on bigbändiga üles astunud Frank Foster, Lew Soloff, Ray Anderson, Irina Rodiles, Tim Hagans, Randy Brecker, Jukka Linkola, Ulf Wakenius, Marzi Nyman jpt. 
Estonian Dream Big Bandi on teiste seas juhatanud ka sellised nimekad dirigendid nagu Eero Koivistoinen ja Örjan Fahlström. Praegune peadirigent on Siim Aimla. Estonia Dream Big Band on ka Popkooripeo saateansambel.
Eksootilisus

Eksootilisus tähendab Läänemaailma kultuuris ebaharilikku võõramaisust või -pärasust, harilikult idamaisust või lõunamaisust või ka kaugete meretagusete alade (eriti Lõuna-Ameerika) eeskujusid.

Arhitektuuris

Eksootilisi motiive on järginud arhitektuuristiilis eeskätt art nouveau ja art déco.
Jack Cork

Jack Frank Porteous Cork (sündinud 25. juunil 1989 Carshaltonis) on Inglismaa jalgpallur. 
Ta mängib poolkaitsjana Premier League'i klubis Burnley.
Cork liitus üheksa-aastaselt Chelsea noorteakadeemiaga ning mängis klubi noortevõistkondades, kuid klubi põhimeeskonnas tal debüüti teha ei õnnestunud. Aastatel 2006–2011 oli ta laenul kokku kuues Inglismaa klubis: Bournemouth, Scunthorpe United, Southampton, Watford, Coventry City ja Burnley. Premier League'is tegi ta debüüdi 9. veebruaril 2010 mängus Fulhami vastu. Esimese värava Inglismaa kõrgliigas lõi ta hooaja viimases mängus 9. mail 2010 Tottenham Hotspuri vastu. Burnley lõpetas hooaja 18. kohaga ja langes esiliigasse. Ka järgmise hooaja veetis ta Burnleys laenul.
7. juulil 2011 sõlmis ta lepingu esiliiga klubiga Southampton. Hooajal 2011–12 oli ta ainus Southamptoni mängija, kes tegi kaasa kõigis liiga 38 mängus. Southampton lõpetas hooaja teise kohaga ja pääses kõrgliigasse. Southamptoni meeskonnas mängis ta Premier League'is järgmised kaks ja pool hooaega. 2015. aasta jaanuaris sõlmis ta lepingu teise Premier League'i klubi, Swansea Cityga. Burnleys mängib ta alates hooajast 2017–18.
Cork kuulus 2012. aasta suveolümpiamängude jalgpalliturniiril Suurbritannia olümpiakoondisse. Debüüdi Inglismaa jalgpallikoondises tegi ta 10. novembril 2017 sõprusmängus Saksamaa vastu.
Kommunist (ajaleht)

Kommunist oli eestikeelne ajaleht, mis ilmus aastail 1918–1941.
Ajaleht Kommunist ilmus 1918–1920 Kommunistliku Partei Eesti organisatsioonide, 1920–1940 Eestimaa Kommunistliku Partei ja aastast 1940 ka Eesti NSV Ülemnõukogu ja Eesti NSV Ametiühingute Kesknõukogu häälekandjana.
Aprillist novembrini 1918 ja 1919–1940 ilmus ajaleht põrandaalusena, novembris 1918 ja alates 5. juulist 1940 legaalselt.
Ajalehe esimesed numbrid trükiti Petrogradis, edasised Tallinnas.
Pareto-efektiivne jaotus

Pareto-efektiivne jaotus või Pareto-optimaalne jaotus on majandusteaduse mõiste, mis kirjeldab niisugust ressursside jaotust, mille korral ei ole võimalik kellegi olukorda parandada ilma kellegi teise olukorda halvendamata. Nimetus tuleneb itaalia majandusteadlase Vilfredo Pareto nimest. Mõistet kasutatakse ressursside jaotamise ja heaoluga tegelevates teadusharudes nagu mikroökonoomika.

Pareto-efektiivne ressursikasutus

Pareto-efektiivsus on üks ressursside optimaalse kasutamise kriteerium. Kui see ei ole täidetud – mõne inimese heaolu on võimalik suurendada ilma teiste heaolu vähendamata – siis on ressursse võimalik paremini kasutada. Näiteks spetsialiseerumine võimaldab vähendada toodangu omahinda ja seega suurendada kõige hüviste toodangut. Kui kõigi hüviste tootmiseks juba kasutatakse võimalikult odavat tootmisviisi, siis ei ole ühtegi neist võimalik toota rohkem ilma, et mõne teise toodang väheneks. See on Pareto-efektiivne jaotus. Teiseks näiteks Pareto-efektiivse jaotuse saavutamisest on kaubavahetus – mõlemad kauplevad pooled annavad ära hüviseid mida neil on külluses ja saavad vastu midagi, millest nad tunnevad suuremat puudust.
Pareto-efektiivsus on ainult üks ressursside optimaalse jaotuse kriteerium. Mõned Pareto-efektiivsed jaotused on ühiskonna seisukohalt äärmiselt ebasoovitavad. Näiteks jaotus, mille korral kõik kuulub ühele inimesele on Pareto-efektiivne – kellegi teise heaolu ei ole võimalik parandada ilma ainsa omaniku heaolu vähendamata.
Kanuu

Kanuu on indiaanlaste ja teiste loodusrahvaste kerge paat. 
Kanuud on kerguse tõttu lihtne viia veekogude äärde ja tõsta üle takistuste.
Kanuusid on valmistatud erinevatest materjalidest, sealhulgas puidust  kasetohust. Kasetohust paate on valmistatud Siberiski, aga seal olid need teistmoodi kujuga ja viimistlus oli lihtsam.
Eestis matkadeks kasutatavad kanuud on valdavalt klaasplastist ja kolmeistmelised. Kahekohalisi kanuusid on vähem ja nad on algajale suhteliselt kipakamad veesõidukid. Istmed võivad olla kõrgemal (punutud) või madalamal (vormis valatud), mis vastavalt raskuskeset tõstab või langetab ja püstuvust mõjutab. Enamasti sõidetakse kanuus kahekesi (keskmisel istmel lapsed, kui nad kaasas on), kuid see sõltub ka jõest - rahulikul sügaval veekogul olulist vahet pole, aga kiirel, madalal ja kivisel veekogul võib kolm inimest kanuus liiga raskeks osutuda ja manööverdamise keerukaks muuta.
Kanuu ja kajak on mõlemad kerged veesõidukid ja terminoloogiaga on tihti segadust. Kanuu on enamasti pealt lahtine (välja arvatud sportkanuud näiteks kanuuslaalomi võistlustel) ja sõitjad istuvad istmetel, kajak aga pealt kinnine, sõitja istub kajaki põhjas, jalad ette sirutatud, ning nn. kokpit on kaetud pritsmepõlle ehk seelikuga, mistõttu vesi kajakki sisse ei tule ja merekajakkidega saab ka laines sõita. Kanuu katmata pealispinna tõttu meresõiduks ei sobi.
Kanuu mõlad on tavaliselt ühelabalised, kajaki omad kahelabalised. Kajak on kiirem kui kanuu, aga kanuu sobib rohkem matkadeks, sest mahutab rohkem varustust ja sõitjal on rohkem ruumi ja vabadust end liigutada.
Oletatakse, et Austraalia aborigeenid saabusid Indoneesiast umbes 50 000 aastat tagasi just kanuudes sõites.
Rangid

Rangid (Lõuna-Eestis taosed, taosse) on hoburakendi osa, hobuse kaela ümber asetatav ja õlgadele toetuv puidust "krae", mille külge kinnituvad aisad ning mis kannab hobuse veojõu üle veovahendile. Rangid koosnevad rangipuudest, sisemisest polsterdusest ja kõrvadest, mille küljes on rangiroomad - nahast silmused, mis kinnitatakse aiste külge. Rangipuude ülemised otsad on ühendatud rihmade või metallist liigendiga. Alumised otsad (nn rangirinnus) võib olla kinnine või rihmadega kokku tõmmatav. Range hoiab hobuse kaelas õigel kõrgusel sedelgas.
Walterinnesia

Levila

Need maod elavad Lähis-Idas.

Meditsiiniliselt oluline mürkmadu

Perekonna Walterinnesia maod on inimeste suhtes mürkmadudeks liigitatavad, kuna nende hammustus võib keskmise raskusega mürgistusseisundeid esile kutsuda.

Farmakoloogiliselt tähtsa droogina

Perekonda Walterinnesia liigitatud Walterinnesia aegyptia on farmakoloogiliselt tähtis madu. Nende süljest eraldatud molekulidel on avastatud inhibeerivat toimet mitmete inimestel esinevate haiguslike seisundite nagu eesnäärme- ja rinnavähi levikule.
Kvalifitseeritud häälteenamus

Kvalifitseeritud häälteenamus on valimistel või otsuste tegemisel häälteenamus, mis peab ületama kindlaksmääratud normi. Enamasti nimetatakse kvalifitseeritud häälteenamuseks lihthäälteenamusest (mille puhul normiks on 50% antud häältest) kõrgema häälte arvu nõuet.

Näiteks Eesti Vabariigi põhiseaduse kiireloomuliseks muutmiseks Riigikogu poolt on nõutav Riigikogu liikmete neljaviiendikuline häälteenamus.
Iwan von Brevern

Iwan von Brevern (vene Иван (Иоганн) Христофорович Бреверн; ristinimi Iwan, hiljem nimetatud ka Johanniks; 3. detsember 1812 Seli, Juuru kihelkond, Harjumaa – 29. aprill 1885 Peterburi) oli baltisaksa päritolu Venemaa riigitegelane. 
Ta oli keiser Aleksander II aegne tõeline riiginõunik (28. mai 1852), Liivimaa asekuberner 20. juunist 1852 kuni 9. maini 1858, Kuramaa kuberner 9. maist 1858 kuni 21. augustini 1868 ja senaator (1872).
Robert Whytt

Elulugu

Robert Whytt sündis 1714. aastal Edinburghis. Seal õppis ta ka meditsiini ning pärast jätkas õpinguid Londonis (William Cheseldeni õpilasena) ja Pariisis Jacob Winslow' õpilasena. Seejärel jätkas Whytt õpinguid Hollandis Leidenis Hermann Boerhaave käe all. Sel ajal oli Leiden Euroopa anatoomilise õppe tähtsaim keskus. Magistrikraadi sai ta Rheimsi Ülikoolis 1736. aastal ning 1737. aastal läks edasi Saint Andrewsi Ülikooli, kus ta õppis Alexander Monro käe all. 1738. aastal kutsuti ta Edinburghi Kuningliku Arstide Kolledži (Royal College of Physicians) liikmeks ning 1763. aastal sai Robert Whyttist selle president. 1747. aastal sai Whyttist Edinburghi Ülikooli arstiteaduste professor ja ta valiti 1752. aastal Kuningliku Seltsi liikmeks. Ta hakkas kasutama laimivett põiekivide raviks ja saavutas sellega kuulsuse. 
Whytt suri 1766. aastal 52-aastasena. Tema eraelu ei olnud kuigi õnnelik. Tema isa suri enne Roberti sündi ja ema siis, kui poiss oli kõigest kuueaastane. Vanem vend suri, kui Robert oli 14-aastane. Whytt oli abielus Helen Robertsoniga, kuid naine ja kaks last surid. Kahe aasta pärast abiellus ta Louisa Balfouriga, kes suri 1764. aastal. Nende 14 lapsest olid Whytti surres elus veel vaid kuus.
Eesti Orhideekaitse Klubi

Eesti Orhideekaitse Klubi on ühendus, mis koondab Eesti orhidee- ehk käpalistehuvilisi.
Klubi eesmärk on uurida Eesti orhideesid, avaldada vastavateemalisi publikatsioone ja korraldada koostöös teiste organisatsioonidega orhideede kaitse.
Klubi loodi 1985. aastal Olaf Schmeidti ettevõttel, kes oli ka esimene president.
Klubi on avaldanud mitu orhideeraamatut, näiteks 2002. aastal ilmunud "Kodumaa käpalised".
Alates 2010. aastast valib klubi aasta orhidee. Aastal 2010 valiti aasta orhideeks punane tolmpea, aastal 2011 tõmmu käpp, aastal 2012 käokeeled (kahelehine käokeel ja rohekas käokeel) ning aastal 2013 kõdu-koralljuur. 2014. aastal oli aasta orhideeks hall käpp. 2015. aastal on aasta orhideeks kärbesõis.
Alates 1994. aastast antakse välja ajakirja Ööviiul.
Aastatel 1990–2008 oli klubi president botaanik Tiiu Kull. Seejärel on presidendiks Ester Valdvee.
Dibuuk

Dibuuk (jidiši keeles דיבוק dibbūq < heebreakeelsest sõnast דָּבַק‬ dāḇaq, 'liituma, liibuma') on juudi mütoloogias deemon, surnu hing, kes läheb elava inimese sisse ja valitseb tema käitumise üle ning räägib tema suu läbi. Dibuugi väljaajamiseks on vajalikud erilised rituaalid.
Steve Mounié

Steve Mounié (sündinud 29. septembril 1994 Parakous) on Benini jalgpallur. Ta mängib ründajana Premier League'i klubis Huddersfield Town ja Benini jalgpallikoondises.
Ta alustas karjääri Prantsusmaa klubis Montpellier, mille noorteakadeemiaga liitus ta 2009. aastal. Debüüdi klubi esindusmeeskonnas tegi ta 28. oktoobril 2014 Prantsusmaa karikamängus Ajaccio vastu. Prantsusmaa kõrgliigas tegi ta debüüdi 8. augustil 2015 mängus Angersi vastu. Hooaja 2015–16 veetis ta põhiliselt Prantsusmaa esiliiga klubis Nîmes, lüües 32 mänguga kokku 11 väravat. Hooajal 2016–17 kindlustas ta juba koha Montpellier' põhimeeskonnas, lüües sel hooajal Prantsusmaa kõrgliigas koguni 14 väravat.
5. juulil 2017 liitus ta äsja Premier League'i tõusnud Huddersfield Towniga, kellega sõlmis nelja-aastase lepingu. Huddersfield Town ostis Mounié 13 miljoni euro eest, mis oli klubi rekordost. Debüüdi klubi meeskonnas tegi ta 12. augustil mängus Crystal Palace'i vastu ning lõi selles mängus kaks väravat, aidates Huddersfield Towni 2:0 võiduni.
Uusromantism (levimuusika)

Uusromantism levimuusikas on 1980. aastatel pungile järgnenud romantilisem suund.
Abomey

Abomey on linn Beninis, Zou departemangu keskus, kunagine Dahomee pealinn. Geograafilised koordinaadid on 7° 11′ N, 1° 59′ E.
Omavalitsusüksuse pindala on 142 km², elanike arv 90 195 (2012).
Abomey kuningapaleed on 1985. aastast UNESCO maailmapärandi nimistus.
Coheni-Bradfordi mõjumudel

Cohen-Bradfordi mõjumudel (mõjutamise valuuta: vahetuskaup) põhineb vahetusel ja vastastikusel koosmõjul. Inimene annab teisele seda, mida too ihaldab, saades vastutasuks seda, mida ta ise soovib. Mõjutada on võimalik ainult siis, kui sul on midagi, mida teised tahavad. Vahetuskauba metafoor tähistades midagi, mida inimene väärtustab – on abiks otsustamisel, mida on võimalik pakkuda teisele inimesele vastutasuks koostöö eest. Vahetuskaup on nagu ressurss, mida on võimalik vahetada, ja see on mõju saavutamise aluseks.

Väärtustatud vahetuskaubad

Väärtustatud vahetuskaupu on viit tüüpi, mida kasutatakse inimeste mõjutamiseks organisatsioonides:
1) inspiratsiooniga – seotud eesmärgid, mis annavad inimese tööle tähenduse (visioon, meisterlikkus, eetiline korrektsus);
2) ülesandega – seotud otseselt tööülesande eduka sooritamisega, s.o inimese rahulolutunne, mis kaasneb hästi tehtud tööga (uued ressursid, väljakutse, abistamine, organisatsiooni toetus, kiire reageerimine, laialdane informatsioon omamine);
3) positsiooniga – eeldavad inimese positsiooni organisatsioonis ja see aitab kaudselt kaasa tema ülesannete täitmisel ja karjääriredelil tõusmisel (tunnustus, nähtavus, maine, kuuluvustunne, olulisuse tunne, laialdased kontaktid);
4) suhetega – seotud suhete tugevdamisega ning organisatsiooni eesmärkide täitmisega (kaasamine, tunnustamine, isiklik toetus);
5) isikuga – neid väärtustatakse, kuna need edendavad isiku minapilti (tänu, asjaga seotud olemise tunne, minapilt, mugavus) – seotud vahetuskaubad.
Vahetuskauba väärtusliku muutliku olemuse tõttu on oluline mõista, mis on igale koostöötegijale oluline – mitte ainult seda, mis on teisele poolele väärtuslik, vaid ka keelt, mida ta räägib. Mõnikord võib pakkumise teistmoodi esitamine – lähtudes sellest, mida te oma koostööpartneri eelistuste ja stiili kohta teate – pakkumise köitvamaks muuta.

Negatiivsed vahetuskaubad

Negatiivsed vahetuskaubad on asjad, milles inimesed ei näe väärtust ning mida nad soovivad vältida. Negatiivsed vahetuskaubad esinevad kahes vormis:
1) teadaolevalt väärtusliku vahetuskauba andmisest keeldumine (õiges olukorras võib selle kasutamine olla väga mõjus, sunnib liitlase koostööle);
2) otseselt ebasoovitavate vahetuskaupade kasutamine (karjumine, hoiakute avalik arvustamine, maine ründamine).
Eesti Teaduslik Selts Rootsis

Eesti Teaduslik Selts Rootsis on eesti pagulaste poolt Stockholmis 15. veebruaril 1945 asutatud teaduslik selts. Seltsi asutajaliikmete hulgas olid professor Armin Tuulse, professor Gustav Suits, professor Johan Kõpp, professor Evald Blumfeldt jt. Seltsi eesmärk on eestikeelse, sealhulgas eriti Eestimaad, selle ajalugu ja rahvast uurivate teadusalade ja Eesti-Rootsi teadussuhete edendamine.  Alates 1952. aastast annab selts annab välja artiklite kogumikku Annales Societatis Litterarum Estonicae in Svecia. Seltsi liikmete poolt tehakse Stockholmi Eesti Maja saalis regulaarselt ettekandeid mitmesugustelt teadusaladelt.
Imants Zauls

Imants Zauls (sündinud 20. septembril 1942 Ruhjas) on läti alpinist, Läti esimesi Džomolungma vallutajaid.
Ta on erialalt insener. Ta lõpetas 1980. aastal Kaliningradi Kalatööstuse ja –Majanduse Tehnilise Instituudi Riia osakonna.

Mägironimine

Alpinismiga hakkas ta tegelema 1975. aastal. 10. oktoobril 1993 tõusis ta koos Teodors Ķirsisi ja Ilgvars Paulsiga Läti ekspeditsiooni käigus kaheksatuhandelise Dhaulagiri (8167 m) tippu. 14. mail 1995 tõusis ta koos Teodors Ķirsisiga  esimeste Läti alpinistidena Džomolungma (8848 m) tippu.
Ara Širaz

Biograafia

Ara Širaz sündis 1941. aastal Jerevanis. 1966. aastal lõpetas ta Jerevani teatri- ja kaunite kunstide instituudi. Ta võttis osa arvukatest noorte kunstnike näitustest Armeenias ja Nõukogude Liidus. Alates aastast 1968 kuni oma surmani aastal 2014 oli Shiraz Armeenia Kunstnike Liidu liige. Tema teoseid on eksponeeritud Nõukogude Liidu suurimates linnades (Moskva, Leningrad, Thbilisi) nii personaal- kui ka grupinäituste raames. Ta on osalenud Armeenia kunsti festivalil "Alates Urartust kuni tänapäevani" (Pariis, 1970).
Shirazit iseloomustavad tema monumentaalsed skulptuurid, nagu Parujr Sevaki mälestised (Jerevan, 1974), Jeghiše Tšharentsh (Tšarentsavan, 1977), Aleksander Mjasnikjan (Jerevan, 1980) ja William Sarojan (Jerevani panteon, 1991).
1979. aastal pälvis Širaz Armeenia riigipreemia oma dekoratiivsete skulptuuride eest, mis kaunistavad Jerevanis asuvat Dvin hotelli fassaadi. 1977. aastal pälvis Ara endale ''Armeenia kõige teenete rohkema kunstniku'' tiitli. 1987. aastal valiti ta Armeenia Kunstnike Liidu presidendiks ja Nõukogude liidu Kunstnike Liidu sekretariaadi liikmeks.
Shiraze kõige kuulsamad teosed on Pablo Picasso, Jervand Kotšari, Hovhannes Širazi ja Vruir Galstiansi büstid. Paljud tema skulptuurid on eksponeeritud Armeenia kaasaegse kunsti muuseumis, Armeenia riigigaleriis Jerevanis, Tretjakovi galeriis ja Ida-Rahvaste kunstimuuseumis Moskvas.
Shiraze maale ja skulptuure võib leida mitmetest erakogudest üle maailma, näiteks: Moskvast, Peterburist, Tbilisist, Jerevanist, Beirutist, Pariisist, Londonist, New Yorgist, Los Angelesest, Chicagost, Detroitist ja Montréalist. Širaz on ka Andraniku kuju autor (2002). Andranik istub korraga kahe hobuse seljas, kes sümboliseerivad Lääne- ja Ida-Armeeniat.
Miami Heat

Ajalugu

Miami Heati korvpallimeeskond liideti NBA-sse 1988. aastal, koos Heatiga pääses liigasse veel kolm meeskonda. Oma esimesel kolmel hooajal ei läinud Miamil hästi. Kaotati rohkem kui pooled mängud. Saadi küll hea mängumees Glen Rice, aga ikkagi ei võidetud. Alles 1991–92 oli edu juba näha, võideldi koht väljalangemismängudele, kuid kaugemale ei jõutud. Draftist saadi Steve Smith ning vahetusest Bostoniga veel Brian Shaw. Pärast seda sai Heat rööbastele ning järgmisel hooajal jäädi napilt välja väljalangemismängudelt, põhjuseks oli Smithi vigastus. Järgmisel hooajal (1993–94) jõuti jälle väljalangemismängudele, kuid taas jäädi esimeses ringis vastasele alla. Seejärel tehti vahetus, kus anti ära Smith ja veel paar mängijat ning vastu saadi Kevin Willis, kes viskas keskmiselt 17 punkti mängus.1996–97 saadi treeneriks Pat Riley, kes juhatas Heati väljalangemismängudele. Tehti ka vahetus, kust saadi endale hea keskmängija Alonzo Mourning. Mourningust sai staar ning Miami Heat pääses mitu korda väljalangemismängudele ning sealt veel kaugemale. See kestis mõned hooajad. Millenniumi ajal saadi uus koduareen: American Airlines Arena. Heat on olnud tugev klubi praeguseni, väljalangemismängudele on saadud peaaegu igal hooajal. Praegu esindab Heati 13 mängumeest. Nendest tugevamad on Anthony Carter, Brian Grant, Alonzo Mourning, Eddie Jones, LaPhonso Ellis ja Sean Marks. Heat püsib arvatavasti väljalangemismängude konkurentsis veel mitu aastat. Miami võitis 2006. aastal finaalis Dallase Mavericksi 4:2, olles võõrsil kaotanud esimesed 2 mängu.
2003–04 draftis valiti meeskonda 5. valikuga klubi praegune staar Dwyane Wade, 2008. aasta teise valikuna tuli meeskonda Michael Beasley.
2015. aasta Panameerika mängud

2015. aasta Panameerika mängud on 17. Panameerika mängud, mis toimuvad 10.–26. juulini Kanadas Torontos.
Muhu kihelkond

Piirkonna ajalugu

Muinasajal kuulus Horele-Mone muinaskihelkonda. Muhu Katariina kirik (Liiva külas) valmis arvatavasti 13. sajandi lõpus. Aastal 1868 valmis Muhu-Hellamaa vene õigeusu Apostlite Peetrukse ja Pauluse kirik, aastal 1873 valmis Paenase külas õigeusu Muhu-Rinsi Kaasani Jumalaema Kuju kirik.
Ugāle vald

Ajalugu

Tsaariajal oli valla saksakeelne nimekuju Ugahlen. Aastal 1935 oli valla pindala 190,6 km² ja seal oli 2183 elanikku. Aastal 1945 moodustati vallas Ugāle, Māteri ja Vecbirznieki külanõukogud, aastal 1949 aga vald likvideeriti. Aastal 1951 ühendati Ugāle külanõukoguga likvideeritav Modese külanõukogu, aastal 1954 aga Māteri külanõukogu. Aastal 1990 muudeti külanõukogu vallaks. 2009. aastast kuulub vald Ventspilsi piirkonda.

Loodus

Suuremad jõed on Abava jõgi ja Rinda jõgi. Järvedest asuvad vallas Puze valla piiril 4,4 hektari suurune Dūņezers ja 5,205 km² suurune Puze järv.
Looduskaitse all on Vecumi rändrahn, Vēlogi tamm ning arvukalt nimetuid põlispuid. Valda jääb 19 hektari suurune Kroja metsade hoiuala, osalt jääb valla lõunaossa ka Pluči raba hoiuala. Lisaks jääb osa valla lõunaosast Abava ürgoru maastikukaitsealale.

Kaitstavad mälestised

Kultuurimälestistest on riikliku kaitse all Būdiņi muinaskalmed, Jaunvietase linnamägi, Ugāle luteri kirik, sealsed 19 kirikuliste pinki, kaks ahju, kantsel, altar, orel ja oreli noodivihik, Veckušķi Püha tamm, hiiepaik Puuslikupärn, Krišiņi muinaskalmed, hiiepaik Māteri Kuradijälje  kivi, Moricsala asulakoht ning Ugāle linnamägi. Kohaliku kaitse all on Rāpati muinaskalmed ehk Rootsi kalmistu, Sirgumi muinaskalmed, Sirgumi küla asupaik, keskaegne kalmistu Muliki Kalmemägi, Modmuiža muinasasula, Māteri asulakoht, Ceriņi muinaskalmed, Pilsgaļi asulakoht, Muižkalni keskaegne kalmistu ehk Kindraliküngas, Laukgaļi muinaskalmed, Košķēni asulakoht ja Lamiķi muinaskalmed.
Dmitri Kiritšenko

Dmitri Kiritšenko (sündinud 17. jaanuaril 1977 Novoaleksandrovskis) on Venemaa jalgpallitreener ja endine jalgpallur, ründaja.
Venemaa rahvuskoondises mängis Kiritšenko aastatel 2003–2006 12 mängu ja lõi 4 väravat. Koondisega mängis ta 2004. aasta Euroopa meistrivõistlustel ja lõi turniiri ajaloo kõige kiirema värava mängus Kreeka vastu (68. sekundil).
Klubikarjääri jooksul mängis ta muuhulgas Venemaa kõrgliiga klubis Rostselmaš, Moskva CSKA, FK Moskva ja Moskva oblasti Saturn.
Aastatel 2018–2019 oli ta Venemaa kõrgliiga klubi FK Ufa peatreener.

Isiklikku

Dmitri Kiritšenko on 174 cm pikk.
Scotti maakond (Iowa)

Scotti maakond (Scott County) on maakond USA-s Iowa osariigis. Geograafilised koordinaadid on 41°38' N, 90°38' W.
Maakonna halduskeskus ja suurim linn on Davenport.
Maakonna pindala on 1213 km², millest 27 km² moodustab veepindala.
Elanike arv oli 2010. aasta rahvaloenduse järgi 165 224. Aastal 2000 oli elanike arv 158 668.

Ajalugu

Scotti maakond moodustati 1837. aastal. Maakond sai nime kindral Winfield Scotti järgi.
DKosopedia

dKosopedia on ühenduse Daily Kos poolt ülal peetav viki põhimõttel töötav interneti poliitikaportaal, mille eesmärgiks on vasakpoolse edumeelse liberaalse demokraatliku ühiskonnakorralduse edendamine. Viki sai alguse 2004. aasta aprillis ja selle sisu on avaldatud GNU Üldise Avaliku Litsentsi alusel. See rakendab avatud poliitika meetodeid, mida kirjeldas George Lakoff oma raamatus Moral Politics. Seisuga jaanuar 2011 on seal 14 386 artiklit.
Lõuna-Florida ülikool

Lõuna-Florida ülikool (University of South Florida) on avatud ülikool Tampas Florida osariigis Ameerika Ühendriikides. 
Ülikoolis õpib umbes 45 713 üliõpilast. Ülikool asutati 1956. aastal. 
Ülikooli praegune preisident on Judy Genshaft.
E-tervis

E-tervis on mõiste, millega tähistatakse üldisi info- ja kommunikatsioonitehnoloogial põhinevaid vahendeid haiguste ennetamiseks, diagnoosimiseks, raviks ja seireks ning tervise säilitamiseks ja elulaadi kujundamiseks.